戴山塔

戴山塔，勒垃浙江省湖州市吴兴区戴山山顶，是座古塔，乃朝是湖州市文物保护单位。

 历史 
戴山，也叫九龙山，勒垃湖州市区东北面，叫箇名字是因为老底子戴逵住勒箇地方。

戴山塔弗晓得啥辰光造个。元末明初诗人张羽勒垃诗里向话过戴山丄隻“浮屠”，按照明史里向写个张羽搬去戴山个辰光，好判断出戴山塔造个辰光顶晏是张羽离开吴兴个年份——洪武四年（1371年）。

根据戴山村西洋柳成林勒垃1937年拍个张戴山塔全景照片，好看到伊辰光塔还有五层，塔身保持唻还蛮好个。1964年，戴山當地一村民吃饱老酒仔么𨂝到塔頂，一家头拆拖半层塔。1969年，戴山人民公社爲仔造醫院，直接拿一層半个砖扒下来，後首来畀吳興縣革命委員會領導喊停，古塔才活到现在。

1998年，戴山塔成为湖州市文物保护单位。2009年，湖州市文物局安排专项资金畀湖州个几座塔去加固维修，故咾当地村民要求拿戴山塔修成老底子个样子。2012年，戴山塔修缮工程重开，2013年1月30号，戴山塔顺利通过验收，塔恢复老底子八面五级砖壁木檐楼阁式砖塔个样式。

戴山脚底下老早有得金佛寺、明义庵，乃朝拆呒没了，戴山塔边浪新修仔座九龙观。

 建筑 
现在已经完全弗晓得戴山塔老底子有得几层楼哉，参考同时代本地个古塔，毛估估伊应该有得七层楼。文化大革命破坏前，塔有五层楼呒没顶，大家叫伊“戴山烟囱”。破坏仔么挺下来三层楼，老底子第四层楼个平座底下留有部分砌体。残体高12-13米。

 相册 

 参考 

Category:吴兴区建筑物